Is-sit elettroniku YouTube neħħa eluf ta’ videos pornografiċi li ttellgħu fl-aħħar ġimgħat f’dak li jidher bħala attakk ippjanat. Il-materjal pornografiku ttella’ taħt ismijiet ta’ personalitajiet famużi fosthom Hannah Montana u Jonas Brothers. Ħafna minn dawn il-videos jiftħu b’filmati ta’ tfal qabel jibdew jidhru xeni sesswali bejn adulti. Is-sidien ta’ YouTube, Google qalu li kienu konxji ta’ dan l-attakk u qed jaħdmu biex jindirizzaw din il-problema. Fl-aħħar jiem kienu mijiet li esprimew it-tħassib tagħhom dwar materjal sesswali espliċitu fuq YouTube, sit li jidħlu fih miljuni ta’ tfal minn madwar id-dinja. F’wieħed minn dawn il-videos intitolat ‘Jonas Brother Live On Stage’, wieħed mill-utenti kiteb: “Jien tifel ta’ 12-il sena. Nixtieq inkun naf x’inhu dan?” Hekk kif bdew jittellgħu dawn il-videos, kienu bosta li bdew iżieduhom mal-lista ta’ videos favoriti tagħhom. Oħrajn ikkummentaw li dan l-attakk wera kemm huwa faċli li ttella’ materjal pornografiku fuq website li jarawha miljuni kbar ta’ nies minn madwar id-dinja. Scott Rubin, il-kelliem ta’ Google qal lil BBC News li huma konxji bl-ammont kbir ta’ videos pornografiċi li ttellgħu fuq is-sit tagħhom ta’ YouTube u sostna li qed jieħdu azzjoni biex ineħħu dawn il-filmati li jiksru l-linji gwida tagħhom. Huwa żied jgħid li se jkunu qegħdin jagħlqu wkoll l-kontijiet li qed jinfetħu biex jattakkaw speċifikament lil YouTube.